b'\n_START_ARTICLE_\nNarmerjev kij\n_START_PARAGRAPH_\nNarmerjev kij je staroegip\xc4\x8danski kamnit okrasni glavi\xc4\x8d vladarske palice oziroma \xc5\xbeezla. V glavnem depozitu templja v Nehenu (Hierankopol) ga je odkril James Quibell leta 1898. Zaradi vgraviranega sereka kralja Narmerja je datiran v zgodnje dinasti\xc4\x8dno obdobje okoli 31. stoletja pr. n. \xc5\xa1t. Glavi\xc4\x8d je shranjen v Ashmolovem muzeju v Oxfordu.\n_START_SECTION_\nOpis\n_START_PARAGRAPH_\nNarmerjev kij je bolje ohranjen od \xc5\xa0korpijonovega kija in ima ve\xc4\x8d razlag. Trenutno prevladuje mnenje, tako kot za Narmerjevo paleto, da je na njem upodobljen dogodek, ki so se zgodil tisto leto, ko je bil kij izdelan in podarjen templju. Tak obi\xc4\x8daj potrjujejo druge najdbe v Hierakonpolu. Teorija, da je na njem upodobljen velik dogodek, na primer Narmerjev festival Heb Set ali poroka s kraljico Neithotep, ki so jo zagovarjali Petrie, Walter Emery in drugi znanstveniki, je ovr\xc5\xbeena. _NEWLINE_Na levi strani glavi\xc4\x8da je kralj z rde\xc4\x8do krono (de\xc5\xa1ret) Spodnjega Egipta, ki sedi na pod baldahinom na odru, prekritem z dolgim kosom tkanine ali pla\xc5\xa1\xc4\x8dem. V rokah dr\xc5\xbei cepec, nad baldahinom pa je hro\xc5\xa1\xc4\x8d z razprtimi krili, ki morda simbolizira lokalno boginjo Nehbet. Nehen ali Hierankopol je bil pred konsolidacijo Gornjega Egipta ob koncu obdobja Nakada III eden od \xc5\xa1tirih centrov mo\xc4\x8di v Gornjem Egiptu. Njegov verski pomen se je nadaljeval \xc5\xa1e dolgo potem, ko se je njegova politi\xc4\x8dna vloga zmanj\xc5\xa1ala. Neposredno pred Narmerjem je \xc5\xa1e en oder ali morda nosilnica, na kateri sedi proti njemu obrnjena ogrnjena oseba. Oseba bi lahko bila princesa, ki jo predstavljajo kralju kot morebitno nevesto, kraljev otrok ali bo\xc5\xbeanstvo. Nosilnica je pokrita z loku podobno strukturo, za katero so trije registri. V srednjem registru so trije slu\xc5\xbeabniki, ki hodijo ali te\xc4\x8dejo za nosilnico. V gornjem registru je ograda, v kateri je morda krava s teletom, ki simbolizira nom Theb-ka, ali boginja Hator in njen sin Hor, bo\xc5\xbeanstvi, ki sta bili od davnine povezani s kraljevskim dostojanstvom. Za ogrado so \xc5\xa1tirje zastavono\xc5\xa1e, ki se pribli\xc5\xbeujejo prestolu. V spodnjem registru je pred pahlja\xc4\x8darjema prizor, podoben zbiranju darov._NEWLINE_Za prestolom s sede\xc4\x8dim kraljem je oseba, ki je zelo podobna domnevnemu nosilcu sandal z Narmerjeve palete. Ob njegovi glavi je v obeh primerih cvetli\xc4\x8dna rozeta. Nad njim so trije mo\xc5\xbeje. Dva od njih nosita dolgi palici. Nad njimi je Narmerjev serek. _NEWLINE_V gornjem delu levega polja je zgradba, ki je morda sveti\xc5\xa1\xc4\x8de. Na njeni strehi stoji \xc4\x8daplja. Pod njo je ograda s tremi \xc5\xbeivalmi, verjetno antilopami. Prizor morda simbolizira starodavno mesto Buto, v katerem se je verjetno zgodil prikazani dogodek.'